गूगल को ईश्वर का रूप कहना कइयों को अतिश्योक्ति लग सकता है, लेकिन ईश्वर की परिभाषा पर गौर करें तो उसके और गूगल के गुणधर्म काफी कुछ मिलते दिखते हैं. दरअसल मानव समाज में समय और जरूरतों के साथ ईश्वर के स्वरूप भले ही बदलते रहे हों, लेकिन उसकी परिभाषा कमोबेश एक ही रही है. उसे सबमें रहने, सबको देखने और सबको चलाने वाली शक्ति के रूप में देखा गया है. दूसरे शब्दों में कहें तो एक ऐसी शक्ति के रूप में जिससे उस समाज में रहने वाले अपना हित और अहित जोड़कर देखते हैं. अपनी लगातार बढ़ती विराटता के साथ गूगल भी दो अरब से ज्यादा लोगों के लिए सुखकर्ता, दुखहर्ता और जगपालनकर्ता हो गया है. किसी भी तरह की राह तलाशते लोगों के लिए वह ईश्वर की तरह ज्ञान का सागर है जो उनके कंप्यूटर या स्मार्टफोन रूपी गागर में भरा हुआ है. उसके भक्तों ने तो उसकी एक ऑनलाइन इबादतगाह भी बना ली है जिसका नाम है दचर्चऑफगूगलडॉटओआरजी. इन भक्तों का मानना है कि गूगल को ईश्वर का दर्जा दे दिया जाना चाहिए क्योंकि एक तो उसमें वे बहुत-सी खूबियां हैं जिन्हें परंपरागत रूप से ईश्वर के साथ जोड़कर देखा जाता रहा है और दूसरी बात यह है कि उसके वजूद को वैज्ञानिक रूप से साबित भी किया जा सकता है.